ΓΡΑΠΤΗ ΕΡΩΤΗΣΗ P-2921/98

υποβολή: John Iversen (PSE) προς την Επιτροπή

(25 Σεπτεμβρίου 1998)

Θέμα: Αντιβιοτικές αυξητικές ουσίες

Προσφάτως, στη Δανία μία γυναίκα 62 χρόνων απεβίωσε μετά από μόλυνση με τα ανθεκτικά βακτηρίδια του τύπου σαλμονέλα DΤ 104. Πρόκειται για την πρώτη περίπτωση θανάτου ανθρώπου η οποία μπορεί να συνδέεται άμεσα με την χορήγηση αντιβίωσης σε ζώα.

Όπως είναι η κατάσταση σήμερα χρειάζεται επιστημονική τεκμηρίωση πριν να μπορέσει να επιβληθεί απαγόρευση όλων των αντιοτικών αυξητικών ουσιών. Εν τούτοις, υπάρχουν πολλές ουσίες για τις οποίες η επιστημονική επιτροπή δεν μπορεί ακόμη με βεβαιότητα να αποφανθεί ότι είναι όντως επιβλαβείς. Στην περίπτωση αυτή η αμφιβολία πρέπει να αποβεί προς όφελος των καταναλωτών. Αυτή τη στιγμή υπάρχουν σοβαρότατα αποδεικτικά στοιχεία - και πόσα τέτοια χρειάζονται ακόμα πριν να αρχίσει η Επιτροπή να λαμβάνει σοβαρά υπόψη τις απαιτήσεις των καταναλωτών για καθαρά και υγιεινά τρόφιμα;

Γνωρίζουμε με βεβαιότητα ότι υπάρχει σχέση μεταξύ των αντιβιοτικών αυξητικών ουσιών και των ανθεκτικών βακτηριδίων. Προς το παρόν δεν έχει καθορισθεί με επιστημονικό τρόπο πόσο επιβλαβής είναι αυτή η σχέση για τους ανθρώπους. Όσο μεγάλος και αν είναι ο κίνδυνος, ο υπογράφων είναι βέβαιος ότι οι ευρωπαίοι καταναλωτές πιστεύουν ότι πρόκειται για περιττό κίνδυνο.

Κατά συνέπεια, είναι πολιτική απόφαση στην ΕΕ να απαγορευθεί η χρήση όλων των αντιβιοτικών αυξητικών ουσιών. Δεν πιστεύει άραγε η Επιτροπή ότι ήρθε η ώρα να υποβάλει πρόταση που να απαγορεύει τη χρησιμοποίηση όλων των αντιβιοτικών αυξητικών ουσιών στην ΕΕ;

Απάντηση του κ. Fischler εξ ονόματος της Επιτροπής

(17 Νοεμβρίου 1998)

Όπως αναφέρει το Αξιότιμο Μέλος τους Κοινοβουλίου μία κυρία δανικής καταγωγής 62 ετών απεβίωσε λόγω επιπλοκών που επηκολούθησαν μία μόλυνση που προκλήθηκε από σαλμονέλα ανθεκτική του τύπου 104. Η εν λόγω σαλμονέλα είναι γνωστή για την αντίστασή της στη σουλφουναμίδη, στην τριμεθοπρίμη, στην σιπροφλοξασίνη και στην τετρακυκλίνη. Πρέπει να σημειωθεί ότι κανένα από τα μόρια αυτά δεν ανήκει σε μία ομάδα αντιβιοτικών τα οποία επιτρέπονται ως παράγοντες αύξησης στη διατροφή των ζώων και λόγω του γεγονότος αυτού είναι δύσκολα να προβλεφθεί ότι οι πρόσθετες ύλες μπόρεσαν να προκαλέσουν μία άμεση αντίσταση ή μία διασταυρούμενη αντίσταση στα διάφορα αντιβιοτικά, στα οποία η εν λόγω σαλμονέλα απέβη ανθεκτική.

Στο πλαίσιο του τέταρτου προγράμματος - πλαισίου για τις ενέργειες έρευνας και τεχνολογικής ανάπτυξης (1994-1998)(1), η Επιτροπή στηρίζει επί του παρόντος σχέδια που αφορούν την αντιμικροβιακή αντίσταση στην φυματίωση, στις σαλμονέλες και στην escherichia coli που παράγει vero cytotoxin. Αναγνωρίζει την αναγκαιότητα να ενισχύσει επειγόντως τις προσπάθειες έρευνας στον τομέα της αντίστασης στα μικρόβια και πρότεινε την εφαρμογή σημαντικών δραστηριοτήτων στο πλαίσιο του πέμπτου προγράμματος-πλαισίου (1998-2002)(2). Η σύσταση αυτή εκφράζεται στο θέμα αριθ. 1 που αφορά την ποιότητα της ζωής και τη διαχείριση των ζώντων πόρων και ειδικότερα στη δράση-κλειδί αριθ. 2 "Έλεγχος των λοιμωδών ασθενειών", κατά τη διάρκεια της οποίας θα υιοθετηθεί ένας σκοπός που θα αφορά μια προσανατολισμένη και πολυπειθαρχική προσέγγιση των μεγάλων θεμάτων που αφορούν το πρόβλημα αντίστασης στα μικρόβια, στους ανθρώπους και στα ζώα. Μεταξύ των άλλων δράσεων που αφορούν συναφή προβλήματα, θα αναφέρεται η ενέργεια-κλειδί αριθ. 1 "Υγεία, διατροφή και περιβαλλοντικοί παράγοντες μόλυνσης των τροφίμων και η ενέργεια κλειδί αριθ". 3 "Το εργαστήριο κύτταρο", που θα βασίζεται στην βελτίωση της τεχνολογίας όσον αφορά την παραγωγή αντιβιοτικών.

Όπως αναφέρει το Αξιότιμο Μέλος του Κοινοβούλιο, υφίσταται ένας δεσμός μεταξύ της εμφάνισης ανθεκτικών βακτηρίων και της χρήσης αντιβιοτικών, είτε ως φάρμακο για ανθρώπινη χρήση, είτε ως κτηνιατρικό φάρμακο ή πρόσθετη ύλη στη διατροφή των ζώων. Η Επιτροπή έθεσε το θέμα της ανάπτυξης της αντίστασης στα αντιβιοτικά, στην διευθύνουσα επιστημονική επιτροπή, με εντολή να καλύπτει τη χρήση των αντιβιοτικών στην ιατρική για τον άνθρωπο και στην κτηνιατρική. Ένα πρώτο έγγραφο προσανατολισμού προβλέπεται για το τέλος του 1998 και η τελική έκθεση της Επιτροπής θα πρέπει να είναι διαθέσιμη τον Απρίλιο 1999.

Όπως το ανέφερε πολλές φορές και ιδίως ενώπιον του Κοινοβουλίου, η Επιτροπή προτίθεται να λάβει όλα τα μέτρα που είναι αναγκαία για τη διαφύλαξη τόσο της αποτελεσματικότητας των φαρμάκων όσο και της ασφάλειας των τροφίμων.

(1) ΕΕ L 117 της 8.5.1990.

(2) ΕΕ C 173 της 7.6.1997 όπως τροποποιήθηκε από το έγγραφο COM(98)8 τελικό.